Raha ya mashabiki baada ya Safari Rally kurudishwa WRC

Raha ya mashabiki baada ya Safari Rally kurudishwa WRC 

Mwaka 2020 unasubiriwa kwa hamu kubwa na wapenzi wa Mbio za Magari nchini Kenya na eneo la Afrika Mashariki kwa jumla. Hii ni baada ya Kenya kufaulu kujumuishwa tena kwenye kalenda ya Mbio za Magari za Dunia (WRC). Itakuwa mara ya kwanza duru ya dunia inaandaliwa nchini Kenya tangu mwaka 2002. 
Wakenya wamekuwa wakitawala Mbio za Magari za Bara Afrika (ARC) tangu mwaka 2015. Kurejeshwa kwa Safari Rally kwenye kalenda ya dunia (WRC) kunawapatia fursa nzuri ya kuonyesha kuwa mbali na kuwa na uwezo wa kuandaa mashindano ya kiwango cha dunia, pia wanaweza kushindania taji dhidi ya magwiji kutoka nje ya Afrika. Jaspreet Singh Chatthe alitwaa taji la Afrika mwaka 2015 akiendesha gari la aina ya Mitsubishi, Don Smith akatawala mwaka 2016 akipeleka gari la aina ya Subaru naye Manvir Baryan akafagia mataji ya mwaka 2017, 2018 na 2019 akitumia gari la aina ya Skoda. Mbali na wafalme hao wa bara Afrika, washindi wa mataji ya Kenya Baldev Chager (2008, 2013, 2014 na 2019) na Carl Tundo (2007, 2009, 2012 na 2018) ni baadhi ya madereva ambao Wakenya wataweka matumaini yao kwao wakitumai watawakilisha taifa vilivyo. 
Miaka 17 iliyopita, Kenya ilishuhudia ikiondolewa kwenye ratiba ya WRC kutokana na ukosefu wa fedha na pia kushindwa kufanya mipango inayohitajika. Hata hivyo, baada ya kupigania kurejeshwa kwenye ratiba hiyo kwa zaidi ya miaka sita, Kenya ilifaulu mwaka 2019. Shirikisho la Mbio za Magari la Kenya (KMSF) lilifanya kampeni kali kuanzia mwaka 2013 likipata uungwaji mkono kutoka kwa Rais Uhuru Kenyatta na pia kusaidiwa kifedha kwa karibu Sh250 milioni kutoka kwa serikali. 
KCB, ambayo imekuwa ikidhamini mbio za magari nchini Kenya, ilifadhili duru ya Safari Rally 2019 kwa Sh50 milioni. 
Duru hiyo, ambayo ilikuwa ya kitaifa na Afrika, ilitumiwa na Shirikisho la Mbio za Magari Duniani (FIA) kupima uwezo wa Kenya kuwa mwenyeji wa duru ya dunia. lliandaliwa mwezi Julai, huku Chager na mwelekezi wake Ravi Soni wakijiongezea taji la tatu la Safari Rally kwa kumaliza wa kwanza mbele ya bingwa mara nne wa Safari Rally Carl Tundo, na Manvir Baryan. Tangazo la kurejeshwa kwenye kalenda ya dunia lilifanywa na Rais wa FIA Jean Todt mnamo Septemba 27, 2019.